钦定古今图书集成/明伦汇编/官常典/第398卷 > 石天柱
## 钦定古今图书集成/明伦汇编/官常典/第398卷 > 石天柱

按《明外史》本传：“天柱，字季瞻，岳池人。正德三年进士，
当除给事中。吏科李宪请如御史例，试职一年，乃授
户科试给事中。”时禁臣下毋得以天名去之，而名柱
后乃复故。乾清宫灾，言“今日外列皇店，内张酒馆，宠
信番僧，从其鬼教。招集边卒，袭其衣装。甚者结为昆
弟，无复尊卑，数离深宫，驰驱郊外。章疏置之高阁，视”
朝月止再三。视老成为赘疣，待义子以心腹，时享不
亲，慈闱罕至。不思前星未耀，储位久虚，既不常御宫
中，又弗预选宗室，何以消祸本、计久长哉？屡迁工科
都给事中。十一年，都督马昂进其女弟，已有娠。帝嬖
之甚，中外忧之。天柱率同官抗论，累旬未报。乃合辞，
上疏曰：“臣等请出孕妇，未蒙进止。窃疑陛下之意，将
遂立为己子与？秦以吕易嬴而嬴亡，晋以牛易马而
马灭，彼二君者，特出不知，致堕奸计，谓陛下亦为之
耶？天位至重，神明之胄，尚不易负荷，而况幺麽之子！
借使以陛下威力成于一时，异日诸王宗室，肯坐视
祖宗基业与他人乎？内外大臣，肯俯首立于其朝乎？
望急遣出，以清宫禁，消天下疑。”卒不报。泰山有碧霞
元君祠，中官黎鉴请收香钱为修缮费，诏许之。天柱
言：“祀典惟有东岳神，无所谓碧霞元君者，淫祀非礼，
不可许。”明年四月诏毁西安门外鸣玉、积庆二坊民
居，有所营建。天柱等疏争，帝皆不省。是年，帝始巡游
塞外，营镇国府于宣府。天柱率同官力谏采木。侍郎
刘丙、郎中伍全、袁经，主事刘希龙，忤督工内官刘养，
为所劾。天柱等救之，全等得薄罚。孝贞纯皇后将葬，
帝假启土为名，欲复巡幸。天柱念帝盘游无度，廷臣
虽谏，帝意不回，思所以感动之者，乃刺血草疏曰：“臣
窃自念，生臣之身者，臣之亲也。成臣之身者，累朝之
恩也。感成身之恩，欲报之于陛下者，臣之心也。”因刺
臣血以写臣心，明臣愚忠，冀陛下怜察。数年以来，星
变、地震、大水、奇荒，灾异不可胜数，而陛下不悟，祸延
太皇太后。天之意欲陛下居衰绖中，悔过自新，以保
大业也。尚或不悟，天意或几乎息矣。丧礼大事，人子
所当自尽，陛下于太皇太后未能尽孝，则群臣于陛
下必不能尽忠。不忠将无“所不至，猝有变故，人心瓦
解矣。夫大位者，奸之窥也。昔太康田于洛汭，炀帝行
幸江都，皆以致败，可不鉴哉！方今朝廷空，城市空，仓
廪空，边鄙空，天下皆知危亡之祸，独陛下不知耳。治
乱安危，在此行止，此臣所痛心，为陛下惜，复昧死为
陛下言也。”凡数千言。当天柱刺血时，恐为家人所阻，
避居密室，虽妻子不知。既上，即易服待罪。闻者皆感
怆，而帝不悟也。逾月，兵部尚书王琼欲因哈密事杀
都御史彭泽。廷臣集议，琼盛气以待，众不敢发言。天
柱与同官王爌力明泽无罪，乃得罢为民。琼怒，取中
旨出两人于外，天柱得临安推官。世宗即位，召复旧
职，迁大理丞。未几卒。久之，子忠请恤，特予祭。